
Különböző kukoricahibridek szárazság- és sótűrése

A kísérletben öt különböző kukoricahibrid szárazság- és sótűrési reakcióit vizsgáltuk,
tenyészedényes kísérletben, külső csapadéktól elzárt, fóliaházas környezetben, amelyben három
vízellátottsági szintet állítottunk be (VKSZ 40, 60, 80 %). Vizsgáltuk a hibridek magasságát,
klorofill tartalmát, levélterületi indexét, biomassza-, cső- és gyökértömeg alakulását különböző
vízellátás mellett normál és sós talajon. Vizsgáltuk továbbá, hogy a kukoricahibridek hogyan
reagálnak a javuló vízellátási feltételekre, milyen az „öntözési reakciójuk”.
A kísérletek alapján megállapítható, hogy a vízellátás növelése pozitív hatással volt a
klorofilltartalomra és a levélterületi indexére. A szárazságstressz jelentősen nagyobb hatást
gyakorolt a levélfelület nagyságára, mint a sóstressz.
Normál talajon a vízellátás növelésekor egyértelműen növekedett a kukoricahibridek biomassza
tömege. Sós talajon ez a növekedés eltűnt, egyes hibrideknél stagnáló értékeket mértünk.
A vízellátás növekedése a gyökértömegre is pozitív hatással volt. Sós kezelésnél a változás
minimális, sokszor pozitív irányú volt, mivel a sós körülményeket nagyobb gyökértömeggel
próbálták kompenzálni.
A sókezelés nélküli talajon száraz körülmények között (VKsz40%) két hibrid teljesítménye
kiugró. A GKT 372 és a GKT 376 kukoricahibridek ilyen körülmények között közel 65%-kal
adtak magasabb csőtömeget az utánuk következő hibridekétől. A másik fontos vizsgált
tulajdonság, hogy a kukoricahibridek hogyan reagálnak a javuló vízellátási feltételekre, milyen
az „öntözési reakciójuk”. Ennek megfelelően kijelenthető, hogy a vizsgálataink alapján a GK
SILOSTAR egy kifejezetten jó öntözési reakcióval rendelkező, de szárazságra érzékeny típusú
kukoricahibrid, míg a GKT 376 egy kiváló öntözési reakcióval és mellette jó szárazságtűréssel
is rendelkező kukoricahibrid.
A kísérletben egyértelműen látható volt, hogy a sós talajokon minden hibridnél csökkent a
csőtömeg, de a csökkenés mértéke igen változó volt. El tudtunk különíteni sóstresszre érzékeny
és kevésbé érzékeny genotípusokat. A legérdekesebb sóstressz reakciókat a vizsgált
kukoricahibridek a jó vízellátási körülmények (VKsz80%) között mutatták. Ennek oka
valószínűleg az, hogy ilyen vízellátási körülmények között a talajoldatban folyamatosan sok
oldott só található, amely akadályozza az ozmotikus víz és tápanyagfelvételt. A kísérlet végső
konklúziójaként meg tudtunk különböztetni szárazságstresszre és sóstresszre érzékeny és
kevésbé érzékeny genotípusokat.



